Abesifazana eZimbabwe Bafuna Ibandla leZanu PF Liphume Embusweni
UNkosikazi Priscilla Misihairabwi-Mushonga, weMDC ekhokhelwa nguMnu. Welshman Ncube, uthe kuqakathekile ukusenza ndawonye ngesikhathi sokhetho.
WASHINGTON — Abesifazana base Zimbabwe basungule umanyano weWomen Electoral Convergence 2018 (WEC18) ngempelaviki, lapho abaphawule khona umkhankaso we "Hervotewins2018 ". Lumkhankaso usungulwe ngenjongo yokukhulumisana, ukufundisana lokukhuthazana ukuphatheka kukhetho bencintisa langokuvota ukuze baphatheke ngokugcweleyo kukhetho lomnyaka ozayo. Bekungabizwa ozwayo emkhosini lo, kuculwa kugiywa abesifazana bekhuthaza ukuba ukhetho oluzayo luka 2018, luqhutshwe ngokuthula, ukwenzela ukususa umbuso kaMongameli Robert Mugabe lebandla lakhe le Zanu PF. Obebona ngezokumanyanisa abesifazane, uNkosikazi Priscilla Misihairabwi-Mushonga, weMDC ekhokhelwa nguMnu. Welshman Ncube, uthe kuqakathekile ukusenza ndawonye ngesikhathi sokhetho. Umgcinisihlalo webandla le People’s Democratic Party ( PDP ), uNkosikazi Lucia Matibenga, laye uthe mhlawumbe zingafezeka izifiso zabesifazana zokungena ezikhundleni zaphezulu nxa ukhetho lungenziwa ngemfanelo. Umsekeli womkhokheli we MDC T, uNkosazana Thokozani Khuphe, uthe isisekelo sombuso sebandla leMDC T, siyaqakathekisa ukuphatheka kwabesifazana kwezombusazwe. Abaphatheke kumikhankaso yokulwela amalungelo abesifazane, abanjengo Nkosazana Thoko Matshe, baze ukuzasekela lumkhosi. Bezikhona leziphathamandla ezimela abesifazana asesebatsha ngaphansi komkhankso we #shevote2018, esinye sakhona kunguNkosazana Sibonokuhle Buhlungu. Unobhala jikelele we MDC T kuhlangothi lwabesifazane, eHarare, uNkosikazi Lindani Moyo, uthe bafunde okunengi kulomhlangano. Abaqoqe ukuphawulwa komanyano we WEC18, bathi benze lokhu ngemva kokunanzelela ukuba abesifazana yibo abalinani elikhulu elizweni, lababhalisa amagama ukuthola ilungelo lokuvota, kukhangelwa ukhetho luka 2013.